CELEX: 32018D0061
Language: hr
Date: 2017-03-21 00:00:00
Title: Odluka Vijeća (EU) 2018/61 od 21. ožujka 2017. o potpisivanju, u ime Europske unije, i privremenoj primjeni izmjene Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu

16.1.2018   
            
            
               HR
            
            
               Službeni list Europske unije
            
            
               L 11/1
            
         ODLUKA VIJEĆA (EU) 2018/61
   od 21. ožujka 2017.
   o potpisivanju, u ime Europske unije, i privremenoj primjeni izmjene Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,
   uzimajući u obzir prijedlog Europske komisije,
   budući da:
   
               (1)
            
            
               Vijeće je 25. rujna 2014. ovlastilo Komisiju za otvaranje pregovora sa Sjedinjenim Američkim Državama o izmjeni Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu (1) („Sporazum”), koji je stupio na snagu 1. svibnja 2011. Pregovori su uspješno završeni razmjenom pisama elektroničkom poštom između glavnih pregovarača, čime je potvrđeno njihovo obostrano slaganje s tekstom dogovorenim u pregovorima.
            
         
               (2)
            
            
               Dogovorenom izmjenom Sporazuma („izmjena 1.”) proširuju se područja suradnje u okviru Sporazuma u kojima se može primjenjivati uzajamno priznavanje nalaza o sukladnosti i odobrenja, čime se omogućuje optimalna upotreba resursa i odgovarajuće uštede, uz istodobno održavanje visoke razine sigurnosti u zračnom prometu.
            
         
               (3)
            
            
               Izmjenu 1. trebalo bi potpisati.
            
         
               (4)
            
            
               Kako bi se omogućilo donošenje novog priloga o licenciranju pilota u okviru proširenog područja primjene Sporazuma, čiju važnost treba razmatrati u kontekstu relevantnih odredaba o konverziji dozvola pilota izdanih od strane trećih zemalja iz Uredbe Komisije (EU) br. 1178/2011 (2), izmjenu 1. trebalo bi privremeno primjenjivati, do zavšetka postupaka potrebnih za njezino stupanje na snagu,
            
         DONIJELO JE OVU ODLUKU:
   Članak 1.
   Odobrava se potpisivanje u ime Unije izmjene 1. Sporazuma između Sjedinjenih Američkih Država i Europske zajednice o suradnji u području reguliranja sigurnosti u civilnom zrakoplovstvu, podložno sklapanju navedene izmjene.
   Tekst izmjene 1. priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje izmjene 1. u ime Unije.
   Članak 3.
   Izmjena 1. privremeno se primjenjuje, u skladu s njezinim člankom 2., od datuma njezina potpisivanja do završetka postupaka potrebnih za njezino stupanje na snagu.
   Članak 4.
   Ova Odluka stupa na snagu na dan donošenja.
   
      Sastavljeno u Bruxellesu 21. ožujka 2017.
      
         
            Za Vijeće
         
         
            Predsjednik
         
         E. SCICLUNA
      
   
   
      (1)  SL L 291, 9.11.2011., str. 3.
   
   
      (2)  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (SL L 311, 25.11.2011., str. 1.).